ЩIэблэр хэкупсэу гъэсэн
Хэку зауэшхуэм и илъэсхэм хэкIуэда зауэлIхэм я фэеплъ Шэджэм къалэм дэтым деж щрагъэжьащ Хэкум и ХъумакIуэм и махуэм теухуа зыхъумэжыныгъэ-цIыхубэ Iуэхухэм, щIалэгъуалэр хэкупсэу къэгъэтэджынымкIэ хухаха мазэ лэжьыгъэр. Абы хэтащ щIыпIэ унафэщIхэм, Урысей ДОСААФ-м и къудамэу районым щыIэм, дзэ комиссаритым, жылагъуэ IуэхущIапIэхэм, политикэ партхэм я лIыкIуэхэр, еджакIуэ ныбжьыщIэхэр.
Къызэхуэсахэм я пащхьэм къыщыпсэлъащ Зауэм, лэжьыгъэм, IэщэкIэ зэщIэузэда къарухэмрэ хабзэхъумэ IэнатIэхэмрэ я ветеранхэм я советым и тхьэмадэ Арипщ Борис, Шэджэм районым и дзэ комиссар Мысрокъуэ Ахьмэд, Зауэм, лэжьыгъэм, IэщэкIэ зэщIэузэда къарухэмрэ хабзэхъумэ IэнатIэхэмрэ я ветеранхэм я республикэ советым и унафэщIым и къуэдзэ Романенкэ Борис, Шэджэм район щIыпIэ администрацэм и Iэтащхьэм и къуэдзэ - ЕгъэджэныгъэмкIэ управленэм и унафэщI Арипщ Жаннэ сымэ.
Абыхэм къыхагъэщащ щIалэгъуалэр хэкупсэу, я къэралыр фIыуэ ялъагъуу, Хэкум хуэпэжу, нэхъыжьхэм я хабзэм, хэкIуэда лIыхъужьхэм я фэеплъым пщIэ хуащIу къэгъэтэджыным мыхьэнэшхуэ зэриIэр.
ХэкIуэда зауэлIхэм я фэеплъым пщIэ хуащIу къызэхуэсахэм МафIэ мыужьыхым деж удз гъэгъахэр щагъэтIылъащ.
Мазэ лэжьыгъэм къриубыдэу Шэджэм районым щекIуэкIынущ къытщIэхъуэ щIэблэр хэкупсэу гъэсэным теухуа зэпеуэ зэмылIэужьыгъуэхэр, спорт зэхьэзэхуэхэр, лекцэхэр, дерс зэIухахэр.
КIарэ Элинэ.
